White Water Farm | LekkeSlaap
White Water Farm is in die Kleinrivervallei naby Stanford geleë en is 'n plattelandse toevlugsoord met manjifieke berglandskappe. Die plaasatmosfeer is baie rustig en gemaklik. Dié geskiedkundige blyplek is die ideale bestemming vir gaste wat wil ontspan, op avonture wil gaan of 'n sakekonferensie, troue of privaat wegbreek bywoon.
Die eienaars woon permanent op die plaas, maak hul eie Nguni-vee groot en het 'n 4000 m² organiese groentetuin. Al die ander bestanddele word ook plaaslik verbou en die eienaar het 'n spyskaart met heerlike disse wat deur die sjef voorberei word.
Die verblyf word in kothuise, suites en kamers gebied. Die Hoofplaashuis beskik oor 3 slaapkamers, 2 badkamers 'n groot oopplan-kombuis, -leefarea en -eetarea en 'n braai buite. Daar is 'n addisionele Deluxe-suite langs die Hoofplaashuis wat apart of as 'n geheel saam met die plaashuis bespreek kan word. Die Barn-suites is almal in die destydse kruieskuur geleë en is baie ruim. Elkeen het 'n leefkamer met 'n kaggel, 'n kombuisie, 'n slaapkamer en 'n groot badkamer. Die plaas se melkery is in 3 Dairy-suites omskep wat elk 'n dubbelbed, 'n privaat leefarea, 'n kombuisie en 'n badkamer met 'n stort het. Die Gatehouse-kothuis is 'n elegante, private kothuis met 'n groot slaapkamer met 'n Victoriaanse bad, 'n en suite-badkamer met 'n stort, 'n sitkamer met 'n kaggel en 'n kombuisie. Elke venster het lieflike uitsigte.